Margrethe Vestager (RV), 2005-10-11:
Jeg er meget glad for Dansk Folkepartis stillingtagen i den her sag.
Vi er i Det Radikale Venstre fuldstændig enige i Dansk Folkepartis vurdering både af effekterne og af baggrunden for forslaget.
Nu tegner der sig jo et billede, hvor Dansk Folkeparti givetvis vil sidde længere ved finanslovforhandlingerne, end Det Radikale Venstre vil, og derfor glæder det os også, at Dansk Folkeparti tager spørgsmålet med der.
Jeg har fuld tiltro til, at man står inde for det med de ord, man har sagt her i salen.
Derfor vil jeg spørge med en lidt anden vinkel, nemlig hvad Dansk Folkeparti vil sige til, hvis ministeren gennemfører forslaget med Socialdemokraternes støtte.
For jeg synes, vi hørte en langt mindre principiel tilgang til forslaget fra socialdemokratisk side end den meget præcise kritik, der har været af forslaget fra Dansk Folkepartis side.
Men det var jo ikke det, der var kernen i det.
Det er to meget forskellige tilgange til den samme sag.
Det andet er, at jeg synes, det er en principielt meget interessant politisk tilgang, at det er helt nødvendigt at fjerne det, man kalder anstødssten.
Hvem er det, der skal bestemme, hvad der er anstødssten?
Er det Socialdemokraterne, der skal bestemme, hvad der er anstødssten, hvad angår de frie skoler, eller er det Dansk Folkeparti, der skal bestemme, hvad der er anstødssten?
I givet fald tror jeg, vi får to meget, meget forskellige friskolesektorer at forholde os til.
Og jeg vil holde fast i, at hvis kommunen har en god sag i forbindelse med en ny skolestruktur, så kan man også forklare forældre det, fordi forældre er optaget af, at deres børn får en god skolegang.
Men hvis kommuner har en dårlig sag, fordi de gerne vil spare penge, fordi kommunen er trængt, så har man en anden sag, og der synes jeg, at man skal fastholde, at forældre har ret til at forholde sig til, hvilket skolevalg deres børn skal færdes i.
Ikke mens jeg læste til cand.polit., men senere i det politiske liv har jeg lært, at man aldrig skal tro på statistik, man ikke selv har manipuleret.
Derfor vil jeg glæde mig til at studere de her forskellige tal.
Jeg må indrømme, jeg synes, det grænser til manipulation, når vi får at vide, at det kun er 1,5 pct. af det samlede budget.
Ja, men det er sandelig meget, meget forskelligt fordelt, fordi spørgsmålet om transport til en fri skole er helt afhængig af den lokale geografi.
Derfor synes jeg, at det grænser til arrogance, når man siger, at det her jo bare er en lille ting, det er bare ingenting, det kan jo henvises til det almindelige.
Sidst, men ikke mindst, savner jeg ministerens klare afkræftelse af, at regeringen overvejer ændringer i måden at oprette og drive en fri skole på generelt i lyset af strukturreformen og de lukninger af folkeskoler, der måske kommer af rent økonomiske grunde.
Nu ved jeg, at ordføreren er nyudnævnt, og tillykke med det i øvrigt, som uddannelsesordfører, og jeg synes, det vil være al ære værd, hvis Socialdemokraterne lægger sig denne positive forventning på sinde.
Vi har nemlig desværre lidt andre erfaringer i konkrete tilfælde.
Så derfor håber jeg meget, at vi kan holde Socialdemokraterne fast på tvivlens vej, mens de, som måtte kunne hage sig ved finanslovforhandlingsbordet, kan sørge for, at der kommer midler, sådan at befordringsordningen kan opretholdes.